ไทยพาณิชย์ขายกองทุน6เดือนจ่าย3.50%
บลจ.ไทยพาณิชย์  ออกกองทุนตราสารหนี้ใน-นอกประเทศอายุ 6 เดือน ผลตอบแทน 3.50% ต่อปี
19 ต.ค. 2554

บลจ.ไทยพาณิชย์  ออกกองทุนตราสารหนี้ใน-นอกประเทศอายุ 6 เดือน ผลตอบแทน 3.50% ต่อปี
นางโชติกา สวนานนท์ กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ เปิดเผยว่า ขณะนี้บริษัทฯ อยู่ระหว่างการเสนอขายกองทุนเปิดไทยพาณิชย์ตราสารหนี้ 6M40  ลงทุนในตราสารหนี้ทั้งในประเทศและต่างประเทศระยะสั้นเพียง 6 เดือน คาดผลตอบแทนประมาณ 3.50% ต่อปี  มูลค่าโครงการรวม 7,000 ล้านบาท โดยจะเปิดจองถึงวันที่ 21 ต.ค.2554 เงินลงทุนขั้นต่ำ 10,000 บาท 
"ช่วงนี้ตราสารหนี้ระยะสั้นมีแนวโน้มทรงตัวและมีโอกาสปรับตัวลง เนื่องจากความเสี่ยงของเศรษฐกิจโลกชะลอตัว โดยเฉพาะปัญหาเศรษฐกิจของสหรัฐฯ และปัญหาหนี้ในกลุ่มประเทศยุโรป ประกอบกับน้ำท่วมภายในประเทศไทยที่อาจส่งผลกระทบต่อเศรษฐกิจ ทำให้คาดว่าคณะกรรมการนโยบายการเงิน (กนง.) จะคงดอกเบี้ยนโยบายไว้ที่ระดับ 3.50% ไปอีก  6 เดือนข้างหน้า ดังนั้นผลตอบแทนของพันธบัตรรัฐบาลอายุไม่เกิน 6 เดือนจะไม่เปลี่ยนแปลงมากนัก "นางโชติกา กล่าว
ทั้งนี้ หากสถานการณ์น้ำท่วมส่งผลกระทบรุนแรงในวงกว้าง และเศรษฐกิจโลกชะลอตัวไปมากกว่าที่คาดการณ์ไว้จนส่งผลให้ กนง. จำเป็นต้องตัดสินใจปรับลดอัตราดอกเบี้ยนโยบายลงเพื่อกระตุ้นเศรษฐกิจ อัตราผลตอบแทนของการลงทุนในตราสารหนี้อายุไม่เกิน 6 เดือนอาจสามารถปรับตัวลงได้อีก